***Εγκλίσεις:*** *είναι οι μορφές του ρήματος που φανερώνουν την εσωτερική διάθεση αυτού που μιλάει και ο οποίος θέλει να παρουσιάσει το σημαινόμενο από το ρήμα, κυρίως ως κάτι πραγματικό, ως κάτι ενδεχόμενο ή επιθυμητό, ως προσταγή. Η επιλογή επομένως της έγκλισης επηρεάζει καθοριστικά τον τόνο του λόγου.*

***ΟΡΙΣΤΙΚΗ****: εκφράζει κάτι το βέβαιο, οριστικό, αναμφισβήτητο. Παρουσιάζει κάτι ως πραγματικό, προσθέτει στον λόγο του πομπού ζωντάνια και αμεσότητα και δημιουργεί στον δέκτη ένα αίσθημα ασφαλείας και βεβαιότητας για την αλήθεια όσων αναφέρονται.*

*Η οριστική ενεστώτα χρησιμοποιείται πολλές φορές αντί για προστακτική σε εκδηλώσεις που γίνονται με λεπτότητα. Το να με οριστική παρατατικού αντί για προστακτική, για να δηλωθεί παράκληση. Το θα με οριστική παρατατικού χρησιμοποιείται συχνά σε εκφράσεις που δηλώνουν λεπτότητα.*

***ΥΠΟΤΑΚΤΙΚΗ****: παίρνει συνήθως μπροστά ένα από τα μόρια ας, να, το απαγορευτικό μη και παρουσιάζει αυτό που σημαίνει το ρήμα ως ενδεχόμενο ή επιθυμητό. Προσδίδει στον λόγο υποκειμενικό χαρακτήρα και δηλώνει προτροπή, αποτροπή, απορία, ευχή, επιθυμία, προσταγή, πιθανότητα.*

*Οι σημασίες αυτές και οι αποχρώσεις εξαρτώνται από τον ομιλητή και είναι ανάλογες με την εκάστοτε ψυχική του διάθεση. Για αυτό λέγεται πως η Υποτακτική είναι η έγκλιση των λεπτών ψυχικών διακρίσεων και αποχρώσεων του ομιλητή.*

***ΕΥΚΤΙΚΗ****: παίρνει συνήθως μπροστά τις λέξεις είθε, μακάρι. Δηλώνει το ενδιαφέρον και τη βαθύτερη επιθυμία του πομπού να ή να μην υλοποιηθεί, ευοδωθεί η προσδοκία, επιθυμία του δέκτη. Εκφράζει επομένως μια συναισθηματική προσέγγιση, ένα κλίμα οικειότητας/ κατανόησης του πομπού προς τον δέκτη.*

***ΠΡΟΣΤΑΚΤΙΚΗ****: προσδίδει στον λόγο ένα τόνο αυστηρότητας, επιτακτικότητας, την ισχυρή βούληση του πομπού να επιβάλλει την επιθυμία του. Μπορεί να εκφράζει προσταγή, προτροπή ή αποτροπή.*